
INTRODUCEREA EURO ÎN ROMÂNIA – PREMISE, PROCESE, RESTRICŢII

                   1. Introducerea monedei euro la nivelul statelor membre ale Uniunii Europene

                   Prin Tratatul de la Roma (1957) a fost înfiinţată Piaţă comună europeană menită să contribuie la creşterea prosperităţii economice şi la „o tot mai strânsă uniune între popoarele Europei”. Având la bază acest tratat, prin Actul European Unic (1986) şi Tratatul privind Uniunea Europeană (1992) a fost introdusă Uniunea Economică şi Monetară (UEM), care a pus bazele monedei unice. 

                   Următorul pas către Uniunea Economică şi Monetară a fost făcut la data de 1 ianuarie 1999, când Consiliul European a stabilit în mod irevocabil ratele de referinţă ale valutelor participante. Moneda comunitară încetează a mai fi definită pe baza unui coş de monede naţionale şi devine o monedă de sine stătătoare, comună, funcţionând în paralel cu monedele naţionale, în baza parităţilor irevocabile. Moneda unică circulă la început, sub formă scripturală, plăţile cash, în perioada 1999-2002, continuând să se facă în monede naţionale. În schimb, datoria publică a ţărilor participante, precum şi noile emisiuni de obligaţiuni guvernamentale (titluri de stat, bonuri de trezorerie etc.) sunt

exprimate în euro. Grecia s-a alăturat UEM la data de 1 ianuarie 2001.

                   Introducerea cu succes a monedei euro este esenţială pentru crearea unei Europe în care persoanele, serviciile, capitalul şi mărfurile să se bucure de libertatea de circulaţie. 

                   Originea noii monede unice se află în tratatele ratificate la nivel european. Ele au fost pregătite şi semnate de către membrii Consiliului European, care include şefii de state sau guverne din fiecare stat membru al Uniunii Europene, şi au fost apoi ratificate de către fiecare ţară conform procedurilor legislative din statul respectiv. Consiliul European a adoptat numele „euro” la Consiliul European de la Madrid, în decembrie 1995. 

                   Banca Centrală Europeană (BCE) a fost înfiinţată la 1 iunie 1998, scopul urmărit fiind acela de a menţine stabilitatea preţurilor şi coordonarea unei politici monetare unice în cadrul zonei euro. Acest lucru este realizat prin activităţi proprii şi prin colaborarea cu băncile centrale naţionale. Împreună, BCE şi băncile centrale naţionale din zona euro sunt cunoscute sub numele de „Eurosistem”. 

                  1.1.  Eurosistem

                   Principalul obiectiv al „Eurosistem”-ului îl constituie menţinerea stabilităţii preţurilor. Acesta îşi atinge scopurile prin intermediul următoarelor mijloace: 

                   - stabilirea şi implementarea politicii monetare; 

                   - coordonarea operaţiunilor de schimb valutar; 

                   - coordonarea sistemelor de plăţi. 

                   Băncile centrale naţionale ale statelor membre participante au jucat un rol esenţial în tranziţia fără incidente către moneda euro. Printre responsabilităţile acestora s-au situat: 

                   -  introducerea monedei euro în statele respective; 

                   -  coordonarea trecerii de la moneda naţională la moneda euro; 

                   - crearea sistemelor necesare care să permită circulaţia eficientă a bancnotelor şi monedelor euro; 

                   -  retragerea din circulaţie a monedei naţionale;  

                   -  furnizarea de servicii de consultanţă în legătură cu promovarea şi utilizarea monedei euro. 

                   2. Introducerea monedei euro în România

                   Deşi politica monetară şi valutară a fiecărui stat membru al Uniunii Europene face parte din sfera de preocupări ale instituţiilor europene, opţiunile de strategie monetară şi valutară, după aderarea la Uniunea Europeană constituie, în principal, o responsabilitate şi o prerogativă a instituţiilor naţionale. Potrivit prevederilor Tratatului de la Maastricht, statele care aderă la Uniunea Europeană devin membre ale Uniunii Economice şi Monetare, beneficiind de o derogare temporară în ceea ce priveşte adoptarea monedei comune. 

                   La ultimul Consiliu ECOFIN de la Bruxelles, ministrul român al finanţelor a anunţat oficial intenţia României de a adera la zona euro în anul 2014. România şi-a asumat intrarea în zona euro la orizontul anului 2014 prin Programul de Convergenţă, ulterior unei perioade de 7 ani de pregătire pentru adoptarea monedei euro (2007-2013). Acest program a fost analizat de Consiliul Uniunii Europene tot la reuniunea de la Bruxelles a miniştrilor de finanţe. 

                   România va adera în anul 2012 la mecanismul ratei de schimb doi (ERM 2). Aceasta este etapa preliminară adoptării monedei comune. Participarea la ERM 2 este condiţionată de implementarea unor reforme structurale suplimentare, care să conducă la creşterea capacităţii şi flexibilităţii economiei româneşti de a face faţă şocurilor asimetrice.

                   Pentru intrarea în mecanismul valutar ERM 2 şi, în cele din urmă, pentru adoptarea monedei euro, calendarul propus trebuie să permită un interval de timp suficient pentru îndeplinirea pe o bază durabilă a criteriilor de convergenţă nominală şi reală şi să fie suficient de ambiţios pentru a concentra voinţa politică în direcţia continuării reformelor. 

                   Realizarea convergenţei nominale presupune îndeplinirea următoarelor criterii stabilite prin Tratatul de la Maastricht:

                   1) Stabilitatea preţurilor

                   Rata medie a inflaţiei, observată pe o perioadă de un an înaintea momentului examinării, nu trebuie să depăşească cu mai mult de 1,5 puncte procentuale media ratelor consemnate la cei mai performanţi trei membri ai UE, respectiv 2,8%. În România rata medie a inflaţiei a atins valoarea de 6,56% în anul 2006, iar anul 2007 s-a încheiat cu o inflaţie de 6,57%, potrivit datelor publicate de Institutul Naţional de Statistică. Această ultimă valoare depşăşeşte cu mult estimările Băncii Naţionale, de 5,7%, dar se înscrie în intervalul estimat de analiştii economici, de 6,4-6,8%.

                   2) Rata dobânzii pe termen lung

                   Rata medie nominală a dobânzii pe termen lung pe ultimele 12 luni înaintea examinării nu trebuie să depăşească cu mai mult de 2 puncte procentuale media ratelor dobânzilor pe termen lung din cele mai performante trei state membre ale UE , respectiv 6,2%.

                   În România, rata dobânzii la ultima emisiune de obligaţiuni guvernamentale pe termen de 10 ani (august 2005) a fost de 7,49%, iar la ultima emisiune de obligaţiuni guvernamentale pe termen de 5 ani (martie 2007), rata dobânzii a fost de 7,03%.

                   3) Stabilitatea cursului de schimb

                   Cursul de schimb al monedei naţionale faţă de euro trebuie să se încadreze în intervalul de variaţie de +/-15%, fără tensiuni majore, pentru o perioadă de doi ani înaintea momentului examinării.

                   În Romania, în perioada 2005-2006, aprecierea/deprecierea zilnică maximă a cursului de schimb leu/euro faţă de media celor doi ani a fost de +10,0/-6,1%.

                   4) Sustenabilitatea poziţiei fiscale

                   Deficitul bugetar (calculat conform ESA 95) nu trebuie să depăşească 3% din PIB în anul anterior examinării. Dacă această valoare este depăşită, deficitul bugetar trebuie să fie redus substanţial şi continuu către o valoare apropiată de cea de referinţă sau depăşirea valorii de referinţă trebuie să fie excepţională şi temporară.

                   Pe lângă aceste criterii statele care doresc să participe la UEM trebuie să mai îndeplinească şi cerinţa legislativă, în sensul că legislaţia naţională să fie compatibilă cu articolele 108 (independenţa BCE şi a băncilor centrale naţionale) şi 109 din Tratat.
                   În România, începând cu anul 2002, deficitul bugetar s-a situat permanent sub valoarea de referinţă de 3% din PIB, în anul 2006 inregistrand 2,4% din PIB. Pentru anul 2007, deficitul s-a plasat în jurul ţintei stabilite de autorităţi. La a treia rectificare bugetară din anul 2007, aprobată la 19 noiembrie, Guvernul a redus plafonul de deficit la 2,4% din PIB, bugetul pentru anul trecut fiind construit iniţial pe un deficit de 2,8%. În primele 11 luni ale anului 2007, bugetul general consolidat a consemnat un deficit de 1,14% din Produsul Intern Brut, valoarea acestuia ajungând la 4,436 miliarde lei (circa 1,3 miliarde euro). Bugetul a ajuns la minus după 11 luni, în primele zece luni ale anului trecut  înregistrându-se un excedent de 0,12% din PIB. Concret, în primele 11 luni veniturile la bugetul de stat au reprezentat 116,99 miliarde lei (33,4 miliarde euro), în timp ce cheltuielile s-au ridicat la 121,43 miliarde lei (34,7 miliarde euro).

                   Ponderea datoriei publice este sub 20% din PIB (12,7% în anul 2006) mult mai redusă decât plafonul de 60% stabilit de Tratatul de la Maastricht. Obiectivul principal al managementului datoriei guvernamentale îl reprezintă menţinerea în limite sustenabile a nivelului acesteia şi asigurarea surselor necesare finanţării deficitelor bugetare şi a resurselor de plată a serviciului datoriei la un cost cât mai redus şi un nivel al riscului acceptabil. 

                     Tratatul de la Maastricht nu menţionează criterii explicite privind convergenţa reală, care presupune diminuarea decalajelor dintre ţări cu privire la nivelul productivităţii şi al preţurilor, implicând creşterea veniturilor din ţările în curs de dezvoltare către nivelul existent în ţările dezvoltate. Acest criteriu este reprezentat de nivelul PIB/locuitor, exprimat la paritatea puterii de cumpărare standard (PPS).

                   În ceea ce priveşte situaţia României, înainte de demararea negocierilor cu UE, PIB/locuitor exprimat în PPS era de 23,2% din nivelul înregistrat în zona euro (în anul 1999), ajungând la 34,4% în 2006, potrivit estimărilor Eurostat.

                   Există anumiţi factori care pot optimiza intrarea în zona euro. Îndeplinirea criteriilor convergenţei nominale joacă un rol primordial, dar foarte importanţi sunt şi acei factori care fac posibilă o performanţă solidă în cadrul uniunii monetare. Aceştia includ flexibilitatea în pieţele de produse/servicii şi în pieţele pentru factori de producţie, consolidarea reformelor sistemelor de pensii şi asigurări sociale şi o politică fiscală concentrată asupra mobilităţii factorilor de producţie în cadrul condiţiilor de piaţă unice, inclusiv migraţia forţei de muncă. 

                   Pentru a atinge criteriile de convergenţă reală şi nominală este necesară continuarea eforturilor pentru a obţine: 

                   -  decelerarea continuă a inflaţiei; 

                   - formarea pieţei interne de capital pe termen lung şi convergenţa ratelor de dobândă cu cele stabilite prin Tratat. Este necesară dezvoltarea pieţei titlurilor de stat, pe fondul finalizării liberalizării contului de capital şi a apariţiei fondurilor de pensii private; 

                   - stabilitatea relativă a cursului leului pe piaţă. Un grad de stabilitate mai ridicat al cursului de schimb poate fi atins prin creşterea credibilităţii procesului de convergenţă şi prin stabilizarea anticipaţiilor privind cursul de schimb pe termen lung. 

                   2.1.  Programul de convergenţă al Guvernului României
                    Potrivit Programului de convergenţă aprobat în ianuarie 2007, România nu va adera la Mecanismul European al Ratelor de Schimb, ERM-2, premergător adoptării euro, mai devreme de anul 2012. Termenul de realizare al angajamentului pentru adoptarea monedei euro este anul 2014. Acest interval de timp de câţiva ani este necesar pentru a permite României să aplice acele măsuri şi acele reforme care să asigure capacitatea economiei de a susţine moneda euro.

                   Documentul menţionează priorităţile asupra cărora Guvernul se va concentra în perioada următoare şi principalele finanţări din această perioadă: respectiv educaţie, cercetare, mediu şi infrastructură. De asemenea, în program sunt precizate şi politicile sectoriale care trebuie promovate pentru a creşte eficienţa utilizării resurselor publice, precum şi reformele structurale care trebuie promovate din punctul de vedere al finanţelor publice, respectiv reforma sistemului de pensii, reforma sistemului de sănătate, descentralizarea, îmbunătăţirea cadrului instituţional şi a orientării pe termen mediu în  alocarea resurselor publice.


                   Elementele-cheie cuprinse în Programul de convergenţă pe termen mediu 2006 - 2009 sunt:

                   • Menţinerea stabilităţii macroeconomice, continuarea procesului de dezinflaţie şi limitarea deficitului de cont curent;

                   •  Îmbunătăţirea predictibilităţii şi performanţelor politicii fiscale pe termen mediu, inclusiv utilizarea eficientă a fondurilor accesate de la UE;

                   • Continuarea şi aprofundarea reformelor structurale şi furnizarea de servicii îmbunătăţite în sănătate, învăţământ, cercetare şi dezvoltare, transporturi, pentru a spori nivelul de responsabilizare şi de eficienţă;
                   •   Asigurarea sustenabilităţii finanţelor publice pe termen lung;

                   • Îmbunătăţirea mediului de afaceri, promovarea culturii antreprenoriale, creşterea flexibilităţii şi participării pe piaţa muncii;

                   •   Reforma administraţiei publice.

                   Pentru anul 2008, ţinta de inflaţie este stabilită la 3,8%. Pe termen mediu, ţintele de inflaţie vor fi stabilite conform traiectoriei necesare menţinerii procesului de dezinflaţie într-o direcţie care să fie conformă cu criteriile de convergenţă. Politica fiscală a Guvernului este concepută astfel încât să susţină obiectivele de convergenţă, prin menţinerea deficitului bugetar la nivel prudent şi prin stimularea unor rate de colectare îmbunătăţite.

                   În ceea ce priveşte obiectivul specific pe termen mediu, s-a pornit de la premisa că deficitul structural va fi de 0,9% din PIB în anul 2011. Acest nivel asigură o marjă suficientă de siguranţă pentru evitarea depăşirii limitei de 3% din PIB a deficitului bugetar, în condiţiile apariţiei unor şocuri adverse în ritmul de creştere economică.
                   Eforturile pe termen mediu ale Guvernului sunt îndreptate către crearea unor condiţii favorabile menţinerii sustenabilităţii finanţelor publice pe termen lung, inclusiv costurile de lansare al celui de-al doilea pilon de pensii, ceea ce înseamnă, în principal, ajustarea bugetelor publice la consecinţele procesului de îmbătrânire a populaţiei. 
                   Scopul stabilit de Guvern este de a furniza servicii publice îmbunătăţite, care să cuprindă un sistem de învăţământ şi pregătire profesională de calitate, o reţea modernă şi sigură de transport şi servicii prompte de asistenţă medicală. Se urmăreşte ca aceste servicii să fie asigurate prin creşterea investiţiilor în sectorul public, inclusiv utilizarea eficientă a fondurilor Uniunii Europene.

                   Dezvoltarea unui sector agricol tot mai competitiv, concentrat pe ferme de dimensiuni mijlocii, va conduce la reorientarea populaţiei active către sectorul de servicii din agricultură. Astfel, se estimează că în anul 2009, pe fondul creşterii totalului populaţiei ocupate, populaţia ocupată în sectorul agricol se va reduce ca pondere la 26,3%, cu 5,8% mai puţin faţă de anul 2005.

                   În acelaşi timp, se estimează, la orizontul anului 2009, creşterea atât a populaţiei active, cât şi a celei ocupate, ratele de activitate şi de ocupare ajungând la 63,3% şi, respectiv, 59%. Guvernul îşi propune creşterea în medie, de la an la an, a ratei de participare a populaţiei active cu vârste între 15-64 ani cu 0,3%.

                   Guvernul îşi va concentra eforturile pe cele trei priorităţi prevăzute de Agenda Lisabona revizuită: atragerea şi menţinerea mai multor persoane pe piaţa forţei de muncă, îmbunătăţirea adaptabilităţii şi creşterea investiţiilor în capitalul uman, corelat cu problema demografică şi migraţia, excluderea socială, precum elemente asociate cum ar fi sănătatea populaţiei şi aspectele sensibile ale sărăciei.
                   De asemenea, Guvernul intenţionează să diminueze în continuare costurile cu forţa de muncă, prin reducerea graduală a cotelor de contribuţie la sistemele de asigurări sociale. Alte măsuri de reducere a costurilor privesc diminuarea pe anumite perioade de timp a contribuţiei la sistemul asigurărilor pentru şomaj pentru anumite grupuri ţintă: tineri absolvenţi, lucrători în vârstă de peste 45 de ani, lucrători unici întreţinători de familie, persoane cu handicap.

                   În contextul ajustării continue a pieţei muncii, Guvernul consideră prioritară asigurarea accesului egal şi reinserţia pe piaţa muncii a tinerilor, femeilor, persoanelor în vârstă, precum şi a persoanelor considerate defavorizate. Astfel, se va acorda o atenţie specială consolidării capacităţii instituţionale, în special la nivel local, pentru utilizarea eficientă a fondurilor provenite din Fondul Social European. Obiectivele asumate de către Guvern vizează reducerea ratei şomajului de lungă durată de la 4,0% în 2005 la 3,5% în 2009, a ratei şomajului stabilită de BIM (Biroul Internaţional al Muncii), de la 7,2% în 2005 la 6,5% în 2009, precum şi creşterea ratei de ocupare a persoanelor vârstnice, de la 39,4% în 2005 la 42,8% în 2009.

                   În ceea ce priveşte educaţia continuă şi formarea profesională, România înregistrează o rată scăzută de participare la programul de educaţie şi formare în rândul populaţiei din grupa de vârstă 25-64 ani (1,1% - 2001, 1,1% - 2002, 1,3% - 2003, 1,6% - 2005). Numărul scăzut şi acoperirea geografică inconsistentă a furnizorilor de formare pentru adulţi, interesul scăzut al antreprenorilor pentru investiţia în dezvoltarea resurselor umane, ca şi oferta de instruire care s-a concentrat mai mult pe programe pentru aptitudini generale (utilizare computer, limbi străine, contabilitate) şi mai puţin pe aptitudini specifice, au determinat o rată scăzută de participare la aceste programe.

                   Pentru anul 2010 se estimează o creştere de peste 7% a ratei de participare la educaţie şi formare profesională pentru grupa de vârstă 25-64 de ani, ceea ce reprezintă o creştere de 5,4 puncte procentuale faţă de 2005.

                   Pentru îmbunătăţirea mediului de afaceri, Guvernul continuă transpunerea directivelor Pieţei Comune şi promovarea simplificării legislaţiei în domeniile suprareglementate. De asemenea, Guvernul va continua să elimine barierele administrative şi tehnice şi va promova simplificarea legislaţiei în domeniul serviciilor. Alte măsuri vizează limitarea ajutoarelor de stat şi direcţionarea acestora pentru susţinerea obiectivelor orizontale şi reducerea disparităţilor economico-sociale între regiunile din România, finalizarea procesului de liberalizare a pieţelor în domeniul energiei electrice şi a gazelor naturale, generalizarea sistemului electronic de depunere on-line a cererilor privind obţinerea autorizaţiilor, avizelor, licenţelor şi permiselor necesare desfăşurării activităţii agenţilor economici.

                   România poate beneficia de fonduri europene importante pentru sprijinirea dezvoltării ţării şi diminuarea disparităţilor înregistrate faţă de celelalte state membre ale UE. Dezvoltarea complementară şi corelată a localităţilor urbane şi rurale şi reducerea disparităţilor regionale se vor realiza prin sprijinirea dezvoltării urbane durabile, consolidarea mediului de afaceri regional, dezvoltarea turismului şi îmbunătăţirea infrastructurii.

                   3. Avantajele introducerii monedei euro


                   În anul 2000 experţii estimau că moneda euro va fi un concurent credibil pentru dolar pe piaţa monetară, fapt care s-a şi realizat. Crearea monedei a accelerat mişcarea de basculare a dolarului către euro, dar acest proces este gradual şi pe termen lung. De aproape 2 ani, euro a devenit a doua monedă cea mai utilizată pe glob, după dolar şi înaintea yen-ului. Această situaţie reflectă moştenirea vechilor monede naţionale ale ţărilor din zona euro, care au fost înlocuite de euro şi rezultă şi din ponderea economică a Euro-landului în economia mondială. 

                   Discuţiile create o dată cu trecerea la moneda unică au avut în centrul lor problema lichidităţii. S-a discutat mult despre impactul UEM asupra lichidităţii, diferenţiindu-se în acest sens 6 factori:

                   - efectul eficienţei euro;

                   - nivelul multiplicatorului banilor;

                   - rezervele suplimentare;

                   - implicarea "privilegiului exorbitant" al euro de a deveni   rezervă monetară;

                   - cererea externă de euro;

                   - trecerea de la dolar la euro.

Primele 4 sunt efecte inflaţioniste, iar ultimele două au caracter deflaţionist. 

                   O monedă unică europeană permite, în primul rând, să se surmonteze fragmentarea actuală a pieţei interne şi deci să-şi întărească poziţia faţă de concurenţa intenaţională. Moneda unică asigură o mai mare transparenţă a costurilor şi preţurilor, care devin comparabile în toata comunitatea europeană, şi dă un nou impuls concurenţei. 
                   Pe de alta parte, moneda unică are avantaje pentru turişti sau oameni de afaceri. Potrivit studiilor, un cetăţean care vizitează un stat membru UE şi schimba moneda de fiecare dată pierde circa 45% din valoarea banilor săi, din cauza costurilor de tranzacţie sau a schimburilor repetate de devize. 

                   De asemenea, schimburile monetare presupun pentru întreprinderile economice cheltuieli de acoperire a riscului de schimb, cheltuieli care se fac în prezent pentru a se proteja de fluctuaţiile monetare; întreprinderile ce realizează tranzacţii comerciale în state membre UE care au adoptat moneda unică pot înlătura, astfel, costurile administrative legate de schimburile de devize. S-a mai apreciat că, atunci când exportă un produs, micile întreprinderi trebuie să facă faţă unor cheltuieli de schimb de câteva ori mai mari decât companiile multinaţionale, care pot opera compensări între vânzările şi cumpărările lor în străinătate şi pot să obţină astfel taxele cele mai favorabile pentru operaţiunile lor de schimb.

                   Principalele avantaje:

· dispar riscurile cu privire la schimburile de monedă, se reduc cheltuielile aferente tranzacţiilor şi se preîntâmpină atacurile speculative; 

· se modifică politicile de cont, care vor fi înlocuite cu politici monetare BCE, după modelul Bundesbank. Se va produce, astfel, o sporire a credibilităţii, importantă pentru consecinţele sale în menţinerea sistematică a stabilităţii preţurilor, respectiv a capacităţii de luptă împotriva inflaţiei; 

· se ridică euro la rangul de monedă vehiculată, monedă mondială, deviza-cheie care să concureze dolarul american. Apariţia euro ca valută puternică şi relativ stabilă a relansat Europa în competiţia mondială cu SUA şi Japonia, prin reaşezarea sferelor de influenţă valutară pe piaţa mondială; 

· induce o mai mare stabilitate pe pieţele financiare, se reduce volatilitatea, orientează aceste pieţe către un comportament macroeconomic al limitelor înguste ale deficitului bugetar; 

· creşte numărului ţărilor aflate pe orbita economică europeană; 

· creează condiţiile atenuării diferenţelor considerabile dintre imaginea reflectată de cursurile valutare şi datele economice fundamentale; 

· elimină ineficienţa politicilor monetare naţionale necoordonate; 

· se dezvoltă pieţele financiare - companiile au la îndemână facilităţi de finanţare mai mari, orientându-şi profiturile spre acţionariat, stabilirea monedei unice fiind de natură să atragă o serie de fluxuri investiţionale semnificative; 

· se reduc costurile de tranzacţie; 

· contribuie la funcţionarea optimă a Pieţei Comune. Experţii au considerat întotdeauna că marea piaţă europeană poate fi  afectată de riscurile valutare implicate de instabilitatea cursurilor de schimb. Cea mai bună garanţie împotriva instabilităţii cursurilor de schimb valutar este însăşi dispariţia monedelor europene şi înlocuirea acestora cu moneda unică; 

· se stabilizează preţurile, ca urmare a uniformizării condiţiilor monetare; 

· se stimulează comerţul şi producţia, pe de o parte prin eliminarea costurilor legate de utilizarea unor monede diferite, iar pe de altă parte, prin eliminarea costurilor implicate de asigurarea riscurilor valutare; 

· pe termen lung, dispar treptat decalajele între gradul de dezvoltare economică a ţărilor membre UE; 

· se elimină restricţiile exercitate de situaţia balanţei de plăţi, aşa cum se manifestă acestea în mod clasic: presiune asupra cursurilor de schimb şi evaluarea rezervelor valutare. Experţii consideră că tocmai aceste restricţii sunt cele care împiedică creşterea economică mai rapidă a unor regiuni, creştere necesară pentru alinierea la nivel comunitar a veniturilor formate în regiunile respective. 

                   4. Dezavantajele introducerii monedei euro
                   În anul 2000, cel mai des invocat inconvenient al Uniunii monetare a fost acela al pierderii suveranităţii naţionale. Transferul la nivel comunitar al unor componente naţionale de ordin monetar şi fiscal ar implica faptul că ţări puternice şi stabile acceptă deciziile altor ţări, uneori mai slabe şi mai lipsite de rezistenţă pe planul luptei împotriva inflaţiei. Pe de altă parte, s-a mai afirmat că ţări cu economii mai puţin prospere ar pierde în urma recurgerii la devalorizare, dar acest fapt ar permite temporar ameliorarea competitivităţii economiei lor. Eficienţa recurgerii la devalorizare este totuşi frecvent contestată, căci ea are un impact inflaţionist imediat, datorită scumpirii importurilor şi pentru că acest fapt constituie o soluţie facilă, eludând adevăratele probleme. În prezent, succesele la export depind din ce în ce mai mult de o serie de factori cum sunt calitatea tehnică şi a service-ului, asupra cărora o devalorizare mare nu are decât efecte reduse, pentru că ele se limitează la o simplă ajustare de preţuri. 

                   O dată cu instituirea UEM, riscul de şocuri asimilate poate, în mod paradoxal, să crească, datorită tendinţei de specializare. Cursul de schimb nu mai constituie un mijloc de adaptare, iar ajustarea riscă să se bazeze pe flexibilitatea salariilor. Dacă acestea sunt rigide, şomajul nu va putea decât să se agraveze, crescând, astfel, probabilitatea mobilităţii populaţiilor. În privinţa pieţei muncii, flexibilitatea salariului real şi mobilitatea geografică conduc la un astfel de acest rezultat. Dacă apare şomajul local, acesta poate fi absorbit fie prin scăderea salariului, fie prin migraţii ale forţei de muncă activă. 

                   Un dezavantaj este acela că prin pierderea cursurilor de schimb flexibile se elimină şi un mecanism de ajustare pentru compensarea modificărilor şi translatării cererilor între produsele a două ţări, care pot conduce la probleme în ocuparea forţei de muncă. Mecanismele de ajustare se referă la faptul că, prin ieftinirea monedei ţării cu cerere în scădere, produsele acesteia devin mai ieftine şi astfel se realizează un nou proces de creştere a cererii şi ocupării forţei de muncă în ţara respectivă. În ţara cu cerere în creştere se va petrece procesul contrar.

                   Se constată că în Europa integrarea pieţelor muncii este mult mai lentă decât cea a pieţelor de capital, bunuri şi servicii. Chiar şi în SUA, unitatea monetară nu este suficientă pentru asigurarea omogenităţii ratelor de creştere. Anumite state americane cunosc perioade lungi de creştere pronunţată, altele au lungi rate de creştere mult sub media naţională. Evoluţia locurilor de muncă este foarte variată de la un stat la altul, în special pentru că integrarea accentuează diviziunea muncii şi astfel favorizează o specializare de nişă a statelor, pe industrie şi pe produs. Acestea sunt afectate de fluctuaţiile specifice datorate modificării cererii de bunuri în a căror producere s-au specializat. Flexibilitatea salariilor americane apare insuficientă pentru restabilirea competitivităţii şi păstrarea locurilor de muncă. Numai mobilitatea forţei de muncă permite reducerea deficitelor regionale ale ratelor somajului. Dar ţinând cont de diversitatea domeniilor, de tradiţiile culturale şi sociale ce caracterizează Europa, mobilitatea între ţările europene este şi va fi mult mai scăzută decât în SUA. 
                   Un factor nefavorabil este puterea dolarului. Uniunea Monetară poate fi văzută ca o reacţie împotriva senioriajului ori a taxelor monetare. 



                   Alte dezavantaje:

· costuri ridicate ale conversiei - spre exemplu costurile de implementare la toate nivelele al sistemelor informatice capabile să execute prompt conversia monedei naţionale şi tranzacţiile în euro;

· centralizarea puterii - şi în anul 2000, introducerea monedei euro a fost un pretext pentru centralizarea puterii la nivel comunitar; 

· ignorarea realităţilor economice; o astfel de situaţie, în condiţiile unei recesiuni economice serioase, poate avea repercursiuni serioase asupra UEM; 

· absenţa unor organisme de control specializate în materie de politică monetară şi fiscală. Relevantă în acest sens este absenţa unei trezorerii europene, care să preia datoriile statelor membre. Crearea unui astfel de organism ar însemna, însă, o şi mai mare diminuare a suveranităţii naţionale; 

· ameninţarea deflaţionistă - un şoc deflaţionist puternic poate avea  efecte negative resimţite pe piaţa muncii; 

· lipsa de coerenţă şi de instrumente a monedei europene de a face faţă unor situaţii de criză. Autorităţile comunitare par a fi luat prea puţin în calcul modalităţile de gestionare în cadrul UEM al unor situaţii de criză de natură financiară sau ale economiei reale. În cadrul unor crize severe, s-ar putea ca anumite ţări să iasă din sistem, situaţie pentru care, de asemenea, nu sunt prevăzute nici un fel de proceduri.

                   5. Efecte cu caracter dual
                   Efectele introducerii unei monede europene unice pot fi analizate din mai multe puncte de vedere, astfel încât, chiar unele avantaje enumerate mai sus pot avea consecinţe negative. 
Astfel, în cazul avantajului privind eliminarea restricţiilor exercitate de situaţia balanţei de plăţi, aşa cum se manifestă acestea în mod clasic, există "un paradox al unificării monetare". Unificarea monetară constituie mijlocul cel mai eficient pentru eliminarea decalajelor privind dezvoltarea economică, deoarece moneda unică duce la înlocuirea restricţiilor impuse de necesitatea asigurării unei anumite poziţii a balanţei de plăţi, prin constrângerile exercitate de legile pieţei. Or, constrângerile pieţei sunt mult mai suple. De exemplu, dacă este necesar, ţările în cauză pot înregistra un anumit deficit bugetar pentru a finanţa programele de dezvoltare regională, deoarece finanţarea acestor deficite se poate realiza prin împrumuturi contractate de stat de pe piaţa financiară, împrumuturi al căror volum este limitat doar de aprecierile cu privire la riscul de insolvabilitate a statului debitor, nu şi de riscul valutar sau de situatia balanţei de plăţi a ţării respective. Cu alte cuvinte, la fel ca în SUA, unde situaţia bugetelor statelor federaţiei americane este foarte diferită, ţările UE vor putea avea situaţii bugetare diferite. 
                   Consecinţa practică a acestui context este importantă, deoarece ea înseamnă că libertatea pierdută de ţările participante în domeniul politicii monetare este compensată printr-o libertate sporită în domeniul politicii bugetare. 

                   Tot efecte duale vor avea şi următorii factori:

· reducerea costurilor de tranzacţie pentru agenţii economici şi clienţii de pe piaţa valutară - câştigurile clienţilor pieţei valutare se traduc însă prin pierderi pentru bănci, ca urmare a simplificării managementului activelor bancare; 

· piaţa de capital se va caracteriza printr-un grad ridicat de lichiditate, stimulând pieţele obligatare locale şi piaţa activelor negociabile, cooperarea transfrontalieră inter- şi intrasectorială, generând o serie de fuziuni şi achiziţii transfrontaliere. Cu toate acestea, UEM ar putea alimenta un comportament de tip monopolist în sectorul serviciilor bancare cooperatiste, marile banci atragând afacerile celor de dimensiuni mai mici, ca rezultat al modificarii avantajelor de scară, a informaţiilor şi a poziţiei pe piaţă; 

· percepţia populaţiei - populaţia a avut motive de îngijorare referitoare la evoluţia şi efectele monedei unice; 

· incapacitatea economiei de a face faţa cerinţelor monedei unice şi scumpirea produselor ca urmare a rotunjirilor de preţ. 

                   6. Concluzii       

                   Principalele avantaje ale introducerii monedei euro sunt:  reducerea costurilor privind schimburile valutare, diminuarea riscului valutar, preîntâmpinarea unor atacuri speculative şi o politică monetară coordonată. Existenţa unei singure monede generează economie de timp şi bani pentru populaţia şi firmele rezidente în interiorul Uniunii Monetare, facilitează şi multiplică schimburile comerciale în interiorul zonei, stimulează sporirea volumului tranzacţiilor de cumpărare şi vânzare a acţiunilor şi obligaţiunilor din ţările membre. Integrarea pieţei monetare şi financiare va conduce în acest fel la majorarea ratei de creştere economică pe termen mediu şi lung a ţărilor din zona euro. 

                   Introducerea euro are implicaţii şi asupra fluxurilor comerciale dintre ţările din zona euro şi cele din exteriorul zonei şi asupra fluxurilor internaţionale de capital. Efectele introducerii euro asupra statelor din afara Uniunii Economice şi Monetare diferă, în funcţie de gradul de dezvoltare a relaţiilor cu statele membre, de accesul lor la piaţa internaţională de capital şi de politica monetară şi valutară promovată. 

                   În ceea ce priveşte avantajele palpabile ale introducerii euro pentru cetăţenii români, acestea se vor face simţite treptat, o dată cu adâncirea procesului de integrare europeană. Pentru firmele care desfăşoară activităţi de comerţ exterior cu ţări din zona euro, un efect pozitiv imediat îl va reprezenta simplificarea evidenţelor, a contractelor şi procedurilor financiar-contabile, nemaifiind necesară întocmirea unor documente distincte pe fiecare monedă în parte. 

                   Riscurile generate de introducerea în circulaţie în România a monedei unice europene sunt mai puţine la număr, dar au impact direct asupra vieţii cotidiene şi a sistemului financiar. Cel mai important dintre aceste riscuri este acela privind creşterea generalizată a preţurilor care se pot datora lipsei de familiaritate a populaţiei cu noile preţuri exprimate în moneda unică, sau speculării unor erori de rotunjire.

                   Un alt risc legat de trecerea economiei româneşti la moneda euro, ca şi de altfel, a tuturor ţărilor care fac acest pas în direcţia integrării în zona euro, îl constituie dimensionarea adecvată pe termen scurt a lichidităţilor în euro la nivelul sistemului bancar, având în vedere o cerere de numerar în moneda unică.

                   Pierderea posibilităţii de alegere a ratei inflaţiei şi pierderea cursului valutar, ca instrument pentru înlăturarea dezechilibrelor macroeconomice, constituie un alt dezavantaj care decurge din participarea la Uniunea Monetară. Trebuie, totodată, menţionat faptul că schimbarea monedei naţionale în favoarea monedei unice presupune şi pierderea controlului şi a puterii de decizie cu privire la problemele monetare şi a flexibilităţii luării deciziilor care să permită protejarea economiei româneşti de şocurile externe.

                   În concluzie, punând în balanţă atât beneficiile cât şi riscurile legate de trecerea economiei româneşti la moneda unică europeană, majoritatea experţilor afirmă cu certitudine că direcţia aleasă de către clasa politică românească este corectă, şi anume tendinţa de integrare în Uniunea Economică şi Monetară, care pe termen mediu şi lung va contribui la obţinerea unor avantaje pentru întreaga societate românească luată în ansamblu.

